b'\n_START_ARTICLE_\nVrtoglavica\n_START_SECTION_\nPeriferna vrtoglavica\n_START_PARAGRAPH_\nPeriferna, tudi vestibularna vrtoglavica je vrtoglavica, ki jo povzro\xc4\x8dijo te\xc5\xbeave v notranjem u\xc5\xa1esu ali vestibularnem aparatu, ki ga sestavljajo polkro\xc5\xbeni kanal\xc4\x8dki, u\xc5\xa1esni preddvor ter vestibularni \xc5\xbeivec. Pogost vzrok je benigna paroksizmalna polo\xc5\xbeajna vrtoglavica, ki povzro\xc4\x8da okoli 32\xc2\xa0% vseh primerov periferne vrtoglavice. Drugi vzroki so \xc5\xa1e M\xc3\xa9ni\xc3\xa8rova bolezen (12%), sindrom dehiscence zgornjega kanala, vnetje notranjega u\xc5\xa1esa in vizualna vrtoglavica. Vsaka oblika vnetja (na primer nahod, gripa), ki zajame tudi srednje uho, lahko povzro\xc4\x8di prehodno vrtoglavico. Vrtoglavico lahko povzro\xc4\x8dijo tudi nekatera zdravila, na primer aminoglikozidi, ali telesne po\xc5\xa1kodbe (na primer zlom lobanje)._NEWLINE_Bolniki s periferno vrtoglavico imajo blage do zmerne te\xc5\xbeave z ravnote\xc5\xbejem, slabost, bruhajo, lahko se jim poslab\xc5\xa1a sluh; v u\xc5\xa1esu se lahko pojavi \xc5\xa1umenje, ob\xc4\x8dutek polnosti ali bole\xc4\x8dina. Bolniki lahko navajajo motnje v delovanju obraznega \xc5\xbeivca.\n_START_SECTION_\nCentralna vrtoglavica\n_START_PARAGRAPH_\nO centralni vrtoglavici govorimo, kadar jo povzro\xc4\x8di motnja v ravnote\xc5\xbenem centru v osrednjem \xc5\xbeiv\xc4\x8devju, predvsem v mo\xc5\xbeganskem deblu ali malih mo\xc5\xbeganih. Bolnik s centralnimi motnjami ravnote\xc5\xbeja navaja pogosto manj intenzivno vrtoglavico z manj izra\xc5\xbeeno slabostjo in so ve\xc4\x8dinoma (sprva) manj prizadeti od bolnikov s periferno vrtoglavico. Centralni vrtoglavici se pridru\xc5\xbeujejo tudi drugi nevrolo\xc5\xa1ki simptomi, kot sta nerazlo\xc4\x8den govor ali dvojni vid, in vertikalni ali torzijski patolo\xc5\xa1ki nistagmus. Motnje ravnote\xc5\xbeja, ki so posledica motenj osrednjega \xc5\xbeiv\xc4\x8devja, so lahko tako husi, da bolniku onemogo\xc4\x8dijo stojo ali hojo._NEWLINE_Centralno vrtoglavico lahko povzro\xc4\x8dijo \xc5\xa1tevilne bolezni, kot so mo\xc5\xbeganska kap, krvavitve v osrednjem \xc5\xbeiv\xc4\x8devju, dolo\xc4\x8deni tumorji osrednjega \xc5\xbeiv\xc4\x8devja (npr. vestibularni \xc5\xa1vanom, tumorji malih mo\xc5\xbeganov), bo\xc5\xbejast, bolezni vratne hrbtenice (npr. cervikalna spondiloza), migrenski glavoboli, Wallenbergov sindrom, Arnold-Chiarijev sindrom, multipla skleroza, parkinsonova bolezen ter motnje malih mo\xc5\xbeganov.'